KIRJALLINEN KYSYMYS P-0977/00

esittäjä(t): Juan Ojeda Sanz (PPE-DE) komissiolle

(22. maaliskuuta 2000)

Aihe: Euroopan laivanrakennusteollisuuden tilanne

Euroopan komission valtuuskunta neuvotteli helmi- ja maaliskuussa Korean viranomaisten kanssa. Valtuuskunta toi jälleen kerran julki Euroopan laivanrakennusteollisuuden syvän huolestuneisuuden petollisista keinoista, joita Korea todistettavasti käyttää ja jotka ovat saattaneet alan tuhon partaalle.

Voisiko komissio kertoa, mistä aiheista keskusteltiin ja miksi ei päästy sopimukseen?

Komissio tuntee hyvin alan epätoivoisen tilanteen. Mihin toimiin se aikoo seuraavaksi ryhtyä?

Koska aihe ei koske ainoastaan Eurooppaa, ovatko Yhdysvallat ja Japani samaa mieltä Euroopan unionin esittämistä valituksista?

Aikooko komissio Euroopan laivanrakennusteollisuuden tuella esittää tämän asian Maailman kauppajärjestölle, mikäli Korea pysyy tiukassa kannassaan?

Pascal Lamyn komission puolesta antama vastaus

(18. huhtikuuta 2000)

Komissio jakaa arvoisan parlamentin jäsenen huolen Euroopan laivanrakennusteollisuuden tilanteesta.

Lokakuun 9. päivänä kokoontuneen teollisuusneuvoston päätelmien johdosta komissio on aloittanut vuoropuhelun Etelä-Korean kanssa korealaisia telakoita koskevien petollisten menettelytapojen poistamiseksi. Komissiolla ja Etelä-Korealla on ollut kolme kahdenvälistä kokousta, joista ensimmäinen Pariisissa joulukuussa 1999, toinen Soulissa helmikuussa 2000 ja viimeisin Brysselissä 14.16. maaliskuuta 2000. Kyseisten neuvottelujen tarkoituksena on ollut saada Etelä-Korealta tiettyjä sitoumuksia, jotta laivanrakennusteollisuuden maailman laajuiset markkinat saataisiin tasapainotetuksi, mikä auttaisi uudelleen nostamaan hintoja. Kyseisten tavoitteiden saavuttamiseksi Etelä-Korean olisi kieltäydyttävä vaikeuksissa olevien telakoidensa avustamisesta ja kyseisen alan suorasta tai epäsuorasta tukemisesta. Taloudellisten toimenpiteiden avoimuutta ja tilinpidon standardeja koskevat sitoumukset olisi myös huomioitava.

Etelä-Korea antoi 29. maaliskuuta 2000 sarjan hyväksyttyjä pöytäkirjoja, joilla se hyväksyi komission ehdotukset muutamia poikkeuksia lukuun ottamatta. Jos sopimus näin ollen solmittaisiin, komissio yhteistyössä teollisuusneuvoston ja jäsenvaltioiden kanssa valvoisi erittäin tarkasti eteläkorealaisten sitoumuksien noudattamista.

Euroopan laivanrakennusala on ilmoittanut, että jos sitoumuksia jätettäisiin noudattamatta tai konkreettiset tulokset markkinoilla jäisivät puuttumaan, kyseinen tuotannonala esittäisi Etelä-Korean valtiontukimenettelyjä koskevan valituksen komissiolle ns. kaupan esteitä koskevan asetuksen eli yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman

kauppajärjestössä (WTO) käyttöön otettujen oikeuksien käyttämisen varmistamiseksi 22. joulukuuta 1994 annetun neuvoston asetuksen (EY) N:o 3286/94(1) nojalla.

Komissio on kansainvälisiä velvoitteitaan noudattaen valmis käyttämään kaikkia käytössään olevia kauppapolitiikan välineitä kyseisen alan ongelmien ratkaisemiseksi.

Japanin laivanrakennusala, jonka niin ikään kärsii eteläkorealaisten aggressiivisesta kilpailusta, on esittänyt mahdollisuuden Etelä-Korean vastaisista toimista WTO:ssa. Japanin viranomaiset ovat ilmoittaneet, että he liittyisivät yhteisön WTO:ssa mahdollisesti suorittamiin toimenpiteisiin. Amerikkalainen laivanrakennusteollisuus puolestaan on ottanut yhteyttä viranomaisiinsa vaatiakseen kyseisenlaisia kauppapoliittisia toimenpiteitä Etelä- Koreassa.

Komissio kiinnittää erityistä huomiota tähän kysymykseen ja Etelä-Korean telakoiden harjoittaman petollisen kilpailun vaikutuksiin yhteisön laivanrakennusteollisuuden osalta.

(1) EYVL L 349, 31.12.1994.